**FORENINGEN AF LODSEJERE**

**I**

**NATIONALPARKEN SKJOLDUNGELANDET**

DIN EJENDOM ER UDPEGET

MELD DIG IND I LODSEJERFORENINGEN.DK

Kære lodsejer,

din ejendom er udpeget til at skulle indgå i en kommende nationalpark, der påtænkes etableret i en del af Lejre og Roskilde Kommune.

De færreste af os lodsejere er klar over de konsekvenser, som en mulig nationalpark kan medføre for vore ejendomme her og nu samt betydningen for de kommende generationer.

Vi forventer at vi med det rette engagement kan opnå fordele ved at indtræde i en nationalpark, men da nationalparken skal varetage mange meget forskellige interessenter, er det vigtigt at vi er på banen.

De 2 kommuner har med henblik på at etablere nationalparken nedsat en styregruppe med ca. 20 medlemmer, som repræsenterer en bred vifte af interesser, og som alle ønsker at sætte fodaftryk på en mulig kommende nationalpark. Den nedsatte styregruppe tæller blandt sine medlemmer enkelte lodsejere, som tidligt i forløbet har vist interesse for projektet, men som følge af en stigende bekymring blandt en lang række lodsejere i hele området er der for nylig blevet stiftet en lodsejerforening, som fremover vil varetage lodsejernes interesser overfor styregruppen og myndighederne i den videre proces. Vores nystiftede lodsejerforening er nu repræsenteret med 3 medlemmer i styregruppen.

**DERFOR FÅR DU SOM LODSEJER DENNE HENVENDELSE!**

Det er lodsejerforeningens opfattelse at vi med en nationalpark vil vi få mulighed for at forbedre naturværdierne og kulturværdierne på vores egn, og at vi vil få et forum, hvor forenede kræfter vil kunne synliggøre/markedsføre de værdier, som vi alle sætter pris på.

Landmændene kan få en mulighed for at samarbejde med resten af lokalsamfundet i stedet for hele tiden at være dem de andre ikke vil lege med. Lokale virksomheder vil få bedre mulighed for at arbejde med formidling og turisme, når Lejre og Roskilde for alvor markeres på landkortet.

Foreningens største bekymringer p.t. er i korthed følgende:

* **Vil mulighederne for at gå på jagt blive begrænsede?**

Danmarks Naturfredningsforening (DN) har nemlig foreslået, at al fuglejagt i nationalparker skal udfases.

Vil nationalparken forsøge at opkøbe jagtrettigheder?

* **Vil forudsætningen for landbrugsdrift blive begrænset?**

Dansk Ornitologisk Forening har for nylig udtalt, at staten bør eje jorderne i nationalparken, så "man undgår de evindelige konflikter med landbruget".

Endvidere skriver Nationalpark styregruppen i et brev til Miljøministeriet, "at landbrugsdriften i nationalparken kan ekstensiveres" - altså mindre intensiv drift!

* **VIL OFFENTLIGHEDENS FÆRDSEL PÅ VORES EJENDOMME STIGE.**

Visionerne i nationalpark brochuren, lover befolkningen ”bedre muligheder for at opleve landskab, natur og kulturhistorie.

”Der er et enormt potentiale i området for friluftsliv og oplevelser i dette landskab, hvor der indenfor en køretid på 1 time bor 2,5 millioner mennesker” – dette er et af styregruppens argumenter for oprettelse Nationalparken.

* **VIL OFFENTLIGEHDEN FØLE RET TIL INDFLYDELSE PÅ FORVALTNINGEN AF VORES EJENDOMME – *DET ER EN NATIONAL PARK***
* **VIL DER SKE FALD I EJENDOMSPRISERNE?**

Det er vores vurdering, at der er en betydelig risiko for, at nogle af ovennævnte punkter vil blive realiseret helt eller delvist, hvis vi ikke gør noget nu. Bestyrelsen i den nye lodsejerforening har netop afholdt et møde med   
styregruppen, og bestyrelsen har under dette møde fremkommet med sine bekymringer og har endvidere fremsat nogle krav overfor gruppen   
nemlig:

* **At** styregruppens plan for indsendelse til Miljøministeriet om ansøgning af oprettelse af en nationalpark udskydes med 6 måneder
* **At** flertallet i den fremtidige bestyrelse i nationalparken vælges blandt medlemmerne af lodsejerforeningen.

Disse krav er for den nystiftede forening helt afgørende forudsætninger for en positiv indstilling til oprettelse af nationalparken. Begge krav er særdeles rimelige, når henses til, at nationalparken forudsættes etableret på lodsejernes ejendomme, samt at foreningen ønsker den fornødne tid til at få sine synspunkter indføjet i ansøgningen til ministeriet.

Derfor er det meget vigtigt, at du bakker op om vores forening ved at melde dig ind så vi kan stå samlet overfor styregruppen og myndighederne.

Det er gratis og ganske nemt at melde sig ind.

På foreningens hjemmeside [www.lodsejerforeningen.dk](http://www.lodsejerforeningen.dk)  vil du kunne læse alt om den nye forening herunder vedtægter, bestyrelse mv. Der er også links til en masse oplysninger om en kommende nationalpark, og de forskellige udtalelser fra DN, DOF og styregruppen som ovenfor refereret kan også læses her.

Vi håber meget på en stor og bred opbakning til foreningen, for hvis vi ikke gør noget her og nu, er der en stor risiko for, at myndighederne vil træffe beslutninger hen over hovedet på os alle sammen.

Indmeldelse må gerne ske inden den 20. maj 2013.

Medlemmer vil løbende blive holdt orienteret om udviklingen.

På vegne foreningen.

Bestyrelsen

Den 3. maj 2013

Lars Vedsmand  Anne  Stausholm                Michael Jordan

(formand)

Jesper Pilegaard                Jens Frellsen Kjems                  Johan Scheel